CELEX: 32017R0220
Language: mt
Date: 2017-02-08 00:00:00
Title: Regolament ta' Implimentazzjoni tal-Kummissjoni (UE) 2017/220 tat-8 ta' Frar 2017 li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara rieżami interim parzjali skont l-Artikolu 11(3) tar-Regolament (UE) 2016/1036 tal-Parlament Ewropew u tal-Kunsill

9.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 34/21
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/220
   tat-8 ta' Frar 2017
   li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara rieżami interim parzjali skont l-Artikolu 11(3) tar-Regolament (UE) 2016/1036 tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikolu 11(3) tiegħu,
   Billi:
   1.   IL-PROĊEDURA
   
   1.1.   L-investigazzjonijiet preċedenti u l-miżuri fis-seħħ
   
   
               (1)
            
            
               Bis-saħħa tar-Regolament ta' Implimentazzjoni (UE) Nru 861/2013 (2) il-Kunsill impona dazju kumpensatorju definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja.
            
         
               (2)
            
            
               Bis-saħħa tar-Regolament ta' Implimentazzjoni (UE) Nru 1106/2013 (3) il-Kunsill impona dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja (“l-investigazzjoni oriġinali”).
            
         
               (3)
            
            
               F'Settembru 2015, dawn il-miżuri antidumping ġew emendati mir-Regolament ta' Implimentazzjoni tal-Kummissjoni (UE) 2015/1483 (4) wara investigazzjoni mill-ġdid tal-assorbiment skont l-Artikolu 12 tar-Regolament tal-Kunsill (KE) Nru 1225/2009 (5).
            
         
               (4)
            
            
               Id-dazju antidumping li attwalment japplika għal importazzjonijiet minn Venus Wire Industries Pvt. Ltd huwa ta' 9,4 % (attwalment japplika l-marġni ta' dumping ta' 12,4 % mingħajr id-dazju kompensatorju ta' 3 %) u għal Garg Inox Ltd ta' 8,4 % (attwalment japplika marġni ta' dumping ta' 11,8 % mingħajr dazju kompensatorju ta' 3,4 %). Id-dazju antidumping li japplika fil-preżent għal importazzjonijiet minn produtturi esportaturi fl-Indja li ma kkooperawx fl-investigazzjoni oriġinali huwa ta' 12,5 % (marġni ta' dumping ta' 16,2 % mingħajr id-dazju kompensatorju ta' 3,7 %).
            
         1.2.   Talba għal rieżami interim parzjali
   
   
               (5)
            
            
               Il-Kummissjoni rċeviet żewġ talbiet għal rieżami interim parzjali tal-miżuri antidumping attwali, limitati fil-kamp ta' applikazzjoni għall-analiżi tad-dumping.
            
         
               (6)
            
            
               Talba waħda għal rieżami ġiet ippreżentata mill-grupp Venus (“Venus”), grupp ta' produtturi esportaturi mill-Indja (“il-pajjiż ikkonċernat”). Il-grupp Venus jinkludi l-kumpaniji Venus Wire Industries Pvt. Ltd, Precision Metals, Hindustan Inox. Ltd Sieves Manufacturer India, Pvt. Ltd, u l-importatur relatat Venus Edelstahl GmbH.
            
         
               (7)
            
            
               Saret talba oħra għal rieżami minn Garg Inox Ltd (“Garg”), produttur esportatur mill-Indja. Venus u Garg huma msemmija flimkien bħala “l-applikanti”.
            
         
               (8)
            
            
               Fit-talbiet tagħhom, l-applikanti sostnew li ċ-ċirkostanzi li abbażi tagħhom ġew imposti l-miżuri antidumping inbidlu u li dawn il-bidliet huma ta' natura dejjiema. L-applikant ipprovda evidenza prima facie li t-tkomplija tal-impożizzjoni tal-miżura fil-livell attwali tagħha ma għadhiex meħtieġa biex tagħmel tajjeb għad-dumping inġurjuż.
            
         1.3.   Bidu ta' rieżami interim parzjali
   
   
               (9)
            
            
               Meta stabbilixxiet, wara li infurmat lill-Istati Membri, li hemm biżżejjed provi li jiġġustifikaw il-bidu ta' rieżami interim parzjali limitat għall-eżami ta' dumping sa fejn jirrigwarda l-applikanti, il-Kummissjoni ħabbret permezz ta' avviż ippubblikat fil-11 ta' Diċembru 2015 f'Il-Ġurnal Uffiċjali tal-Unjoni Ewropea
                   (6) il-bidu ta' rieżami interim parzjali skont l-Artikolu 11(3) tar-Regolament (KE) Nru 1225/2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea, limitat fil-kamp ta' applikazzjoni għall-eżami ta' dumping fir-rigward tal-applikanti.
            
         1.4.   Investigazzjoni
   
   
               (10)
            
            
               Sabiex tikseb l-informazzjoni meħtieġa għall-investigazzjoni tagħha, il-Kummissjoni bagħtet kwestjonarju lill-produtturi esportaturi investigati u rċeviet tweġiba mingħandhom fiż-żmien ta' skadenza stipulat għal dan l-għan.
            
         
               (11)
            
            
               Il-Kummissjoni fittxet u vverifikat l-informazzjoni kollha li qieset meħtieġa għad-determinazzjoni tad-dumping. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin:
               
                           —
                        
                        
                           Venus Wire Industries Pvt. Ltd, Mumbai, Maharasthra, l-Indja,
                        
                     
                           —
                        
                        
                           Precision Metals, Mumbai, Maharashtra, l-Indja,
                        
                     
                           —
                        
                        
                           Hindustan Inox. Ltd, Mumbai, Maharasthra, l-Indja,
                        
                     
                           —
                        
                        
                           Venus Edelstahl GmbH, Hagen, il-Ġermanja,
                           u
                        
                     
                           —
                        
                        
                           Garg Inox Ltd, Bahadurgarh, Haryana, l-Indja.
                        
                     
         
               (12)
            
            
               B'talba ta' Venus, kien hemm smigħ mal-Uffiċjal tas-Seduta fil-proċedimenti tan-negozju fis-26 ta' Lulju 2016.
            
         1.5.   Il-perjodu tal-investigazzjoni ta' rieżami
   
   
               (13)
            
            
               L-investigazzjoni tal-livell ta' dumping kopriet il-perjodu mill-1 ta' Ottubru 2014 sat-30 ta' Settembru 2015 (“il-perjodu tal-investigazzjoni ta' rieżami”).
            
         2.   IL-PRODOTT IKKONĊERNAT U L-PRODOTT SIMILI
   
   2.1.   Prodott ikkonċernat
   
   
               (14)
            
            
               Il-prodott investigat huwa ddefinit bħala wajers tal-azzar inossidabbli li fihom piż ta':
               
                           —
                        
                        
                           2,5 % jew aktar ta' nikil, ħlief wajers li fihom piż ta' 28 % jew aktar iżda mhux aktar minn 31 % ta' nikil u 20 % jew aktar iżda mhux aktar minn 22 % ta' kromu,
                        
                     
                           —
                        
                        
                           inqas minn 2,5 % ta' nikil, ħlief wajers li fihom piż ta' 13 % jew aktar iżda mhux aktar minn 25 % ta' kromju u 3,5 % jew aktar iżda mhux aktar minn 6 % ta' aluminju,
                        
                     li joriġina fl-Indja, u attwalment jaqa' taħt il-kodiċijiet NM 7223 00 19 u 7223 00 99 (“il-prodott kkonċernat”).
            
         2.2.   Prodott simili
   
   
               (15)
            
            
               L-investigazzjoni ta' rieżami kkonfermat li l-wajers tal-azzar inossidabbli kif definiti fil-premessa (14) aktar 'il fuq li ġew prodotti mill-applikanti u mibjugħa domestikament għandhom l-istess karatteristiċi fiżiċi, tekniċi u kimiċi bażiċi u l-istess użi bażiċi bħall-prodott ikkonċernat esportat lejn l-Unjoni.
            
         
               (16)
            
            
               Il-Kummissjoni ddeċidiet li dawn il-prodotti huma għaldaqstant prodotti simili fis-sens tal-Artikolu 1(4) tar-Regolament bażiku.
            
         3.   NATURA DEJJIEMA TAĊ-ĊIRKOSTANZI MIBDULA
   
   
               (17)
            
            
               Skont l-Artikolu 11(3) tar-Regolament bażiku, il-Kummissjoni eżaminat jekk iċ-ċirkostanzi mibdula li ġew allegati mill-applikanti jistgħux jiġu kkunsidrati b'mod raġonevoli li huma ta' natura dejjiema.
            
         
      Venus
   
   
               (18)
            
            
               Huwa mfakkar li fl-investigazzjoni inizjali, ġie applikat l-Artikolu 18 tar-Regolament bażiku fir-rigward ta' Venus biex tiġi ddeterminata l-ispiża tal-produzzjoni u tal-kalkolu tal-marġni ta' dumping. Dan kien minħabba li l-informazzjoni rigward il-gradi tal-azzar inossidabbli kienet ikkunsidrata mhux kredibbli peress li ma kienx possibbli li jsir intraċċar eżatt skont il-gradi ta' azzar inossidabbli individwali fl-istadji kollha tal-proċess ta' produzzjoni.
            
         
               (19)
            
            
               Fit-talba tiegħu għal rieżami, Venus talab bidliet fil-kontabilità u fis-sistema ta' ġestjoni tal-inventarju tiegħu. L-evidenza miksuba u vverifikata matul l-investigazzjoni wriet li Venus implimenta kontrolli ta' softwer ġodda fis-sistema ta' ġestjoni ta' inventarju tiegħu, li jiffaċilitaw lill-kumpanija tintraċċa gradi tal-azzar ossidabbli individwali matul il-proċess tal-produzzjoni. Dawn il-kontrolli eliminaw ir-riskju ta' diskrepanzi fil-livell ta' gradi ta' azzar inossidabbli individwali. Għalhekk, id-distribuzzjoni rapportata tal-materja prima bażika minn grad tal-azzar inossidabbli tista' tiġi kkunsidrata affidabbli għad-determinazzjoni tal-ispejjeż u l-prezzijiet tal-bejgħ ta' tipi ta' prodotti individwali, li jkollha impatt fuq l-ispiża tal-produzzjoni għall-prodott ikkonċernat u fuq il-kalkolu tal-marġni ta' dumping. Iċ-ċirkustanza deskritta hawnhekk x'aktarx mhux se tinbidel fil-futur prevedibbli b'mod li jista' jaffettwa dawn is-sejbiet.
            
         
               (20)
            
            
               Fuq din il-bażi, il-Kummissjoni kkonkludiet li rigward Venus, iċ-ċirkostanzi mibdula huma ta' natura dewwiema.
            
         
      Garg
   
   
               (21)
            
            
               Fl-investigazzjoni, Garg wasslet volum sinifikanti ta' esportazzjonijiet permezz ta' importatur relatat fl-Unjoni. Il-kumpanija talbet li peress li s-sussidjarja tagħha fl-Unjoni ingħalqet, ir-relazzjoni bejn iż-żewġ entitajiet ma kinitx għadha teżisti u li dan kien jinvolvi bidla sinifikanti fil-kalkoli tal-marġni ta' dumping peress li ma hemmx il-bżonn li l-prezzijiet ta' esportazzjoni jinħadmu skont l-Artikolu 2(9) tar-Regolament bażiku.
            
         
               (22)
            
            
               L-investigazzjoni kkonfermat l-għeluq tas-sussidjarja fl-Unjoni. Fuq din il-bażi, il-Kummissjoni kkonkludiet li ċ-ċirkostanzi mibdula rigward Garg huma ta' natura sinifikanti u dewwiema.
            
         4.   DUMPING
   
   (a)   Introduzzjoni
   
               (23)
            
            
               Kif stipulat hawn taħt, irriżultaw għadd ta' intoppi fir-rigward ta' Garg li wasslu sabiex il-Kummissjoni tikkunsidra l-applikazzjoni tal-Artikolu 18 tar-Regolament bażiku.
            
         
               (24)
            
            
               Il-verifika fil-post għand Garg uriet li l-kumpanija kellha kummissjonijiet pagabbli fuq tranżazzjonijiet tal-esportazzjoni lill-importatur relatat preċedenti fl-Unjoni waqt perjodu ta' rieżami interim iżda naqset milli tirrapportahom fit-tweġiba tagħha għall-kwestjonarju.
            
         
               (25)
            
            
               Permezz ta' ittra tat-30 ta' Mejju 2016, il-Kummissjoni informat lil Garg li għar-raġuni stipulata fil-premessa (24), hija kien biħsiebha tapplika l-fatti disponibbli skont l-Artikolu 18 tar-Regolament bażiku sa fejn kienu kkonċernati dawk il-kummissjonijiet.
            
         
               (26)
            
            
               Il-kumpanija kkummentat dwar l-intenzjoni tal-Kummissjoni li tuża fatti disponibbli fil-15 ta' Ġunju 2016 u qablet li l-kummissjonijiet għal xi tranżazzjonijiet ma kinux ġew rapportati u li l-fatti disponibbli setgħu ntużaw biex jiġi ddeterminat l-ammont tal-kummissjonijiet.
            
         
               (27)
            
            
               Il-Kummissjoni eżaminat il-kummenti tal-kumpanija u kkonkludiet li l-kumpanija ma tikkontestax ir-raġuni stipulata fil-premessa (24). B'hekk, f'konformità mal-Artikolu 18 tar-Regolament bażiku, il-Kummissjoni użat l-aħjar fatti disponibbli fir-rigward tal-kummissjonijiet fil-kalkolu tal-marġni ta' dumping.
            
         (b)   Valur normali
   
               (28)
            
            
               Il-Kummissjoni l-ewwel eżaminat jekk il-volum totali ta' bejgħ domestiku għall-applikanti kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku huwa rappreżentattiv jekk, għal kull applikant, il-volum tal-bejgħ domestiku totali tal-prodott simili lil konsumaturi indipendenti fis-suq domestiku kien jirrappreżenta mill-inqas 5 % tal-volum totali tal-bejgħ għall-esportazzjoni tal-prodott ikkonċernat lejn l-Unjoni matul il-perjodu tal-investigazzjoni ta' rieżami. Abbażi ta' dan, il-bejgħ totali tal-prodott simili fuq is-suq domestiku kien rappreżentattiv għall-applikanti.
            
         
               (29)
            
            
               Il-Kummissjoni sussegwentement identifikat it-tipi ta' prodott mibjugħa lokalment li kienu identiċi jew komparabbli mat-tipi ta' prodotti mibjugħa għall-esportazzjoni lejn l-Unjoni għal kull applikant.
            
         
               (30)
            
            
               Imbagħad il-Kummissjoni eżaminat jekk il-bejgħ domestiku ta' kull wieħed mill-applikanti fis-suq domestiku tiegħu għal kull tip ta' prodott li jkun identiku jew komparabbli ma' tip ta' prodott mibjugħ għall-esportazzjoni lejn l-Unjoni kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku ta' tip ta' prodott huwa rappreżentattiv jekk il-volum totali ta' bejgħ domestiku ta' dak it-tip ta' prodott lil konsumaturi indipendenti matul il-perjodu tal-investigazzjoni ta' rieżami jirrappreżenta mill-inqas 5 % tal-volum totali tal-bejgħ għall-esportazzjoni lejn l-Unjoni tat-tip ta' prodott identiku jew komparabbli.
            
         
               (31)
            
            
               Il-Kummissjoni sabet li għal Garg, il-maġġoranza tat-tipi ta' prodott kienu rappreżentattivi. Fir-rigward ta' Venus, kien hemm biss xi tipi ta' prodott li kienu rappreżentattivi. Għat-tipi ta' prodott li ma kinux rappreżentattivi, il-Kummissjoni pproċediet kif stipulat fil-premessi (36) u (37).
            
         
               (32)
            
            
               Imbagħad, il-Kummissjoni ddefinixxiet il-proporzjon ta' bejgħ bi profitt lil konsumaturi indipendenti fis-suq domestiku għal kull tip ta' prodott matul il-perjodu tal-investigazzjoni ta' rieżami sabiex tiddeċiedi jekk tużax il-bejgħ domestiku attwali għall-kalkolu tal-valur normali skont l-Artikolu 2(4) tar-Regolament bażiku.
            
         
               (33)
            
            
               Il-valur normali huwa bbażat fuq il-prezz domestiku reali għal kull tip ta' prodott, irrispettivament minn jekk dan il-bejgħ irendix profitt jew le, jekk:
               
                           (a)
                        
                        
                           il-volum tal-bejgħ tat-tip ta' prodott, mibjugħ bi prezz tal-bejgħ nett li huwa daqs jew ogħla mill-ispiża kkalkolata ta' produzzjoni, jirrappreżenta aktar minn 80 % tal-volum totali tal-bejgħ ta' dan it-tip ta' prodott; u
                        
                     
                           (b)
                        
                        
                           il-medja peżata tal-prezz tal-bejgħ ta' dak it-tip ta' prodott hija daqs jew ogħla mill-kost tal-produzzjoni ta' unità.
                        
                     
         
               (34)
            
            
               F'dan il-każ, il-valur normali huwa l-medja peżata tal-prezzijiet tal-bejgħ domestiku kollu ta' dak it-tip ta' prodott matul il-perjodu tal-investigazzjoni ta' rieżami.
            
         
               (35)
            
            
               Il-valur normali huwa l-prezz domestiku reali skont it-tip ta' prodott tal-bejgħ domestiku bi profitt biss, tat-tipi ta' prodott matul il-perjodu tal-investigazzjoni ta' rieżami, jekk:
               
                           (a)
                        
                        
                           il-volum tal-bejgħ bi profitt tat-tip tal-prodott jirrappreżenta 80 % jew inqas mill-volum totali tal-bejgħ ta' dan it-tip; jew
                        
                     
                           (b)
                        
                        
                           il-medja peżata tal-prezz ta' dan it-tip ta' prodott hija inqas mill-ispiża tal-produzzjoni għal kull unità.
                        
                     
         
               (36)
            
            
               Bħala riżultat tat-testijiet imsemmija hawn fuq, il-valur normali għal kull wieħed minn dawn l-applikanti ġie kkalkulat bħala medja peżata tal-bejgħ bi profitt tagħhom, minbarra meta ma kien hemm l-ebda jew ma kienx hemm biżżejjed bejgħ ta' tip ta' prodott tal-prodott simili fil-perkors normali tal-kummerċ, jew fejn tip ta' prodott ma jkunx inbigħ fi kwantitajiet rappreżentattivi fis-suq domestiku, meta l-Kummissjoni ħadmet il-valur normali skont l-Artikolu 2(3) u (6) tar-Regolament bażiku.
            
         
               (37)
            
            
               Il-valur normali nħadem billi żdied dan li ġej mal-ispiża medja tal-produzzjoni tal-prodott simili tal-applikant ikkonċernat matul il-perjodu tal-investigazzjoni ta' rieżami:
               
                           (a)
                        
                        
                           il-medja peżata tal-ispejjeż ġenerali, amministrattivi u tal-bejgħ (“SG&A”) imġarrbin minn kull wieħed mill-applikanti mill-bejgħ domestiku tal-prodott simili, matul in-negozju ordinarju, matul il-perjodu tal-investigazzjoni ta' rieżami; u
                        
                     
                           (b)
                        
                        
                           il-medja peżata tal-profitt magħmul minn kull wieħed mill-applikanti mill-bejgħ domestiku tal-prodott simili, fil-kors ordinarju tal-kummerċ, matul il-perjodu tal-investigazzjoni ta' rieżami.
                        
                     L-ispiża ta' produzzjoni ġiet aġġustata, meta kien meħtieġ.
            
         (c)   Il-prezz tal-esportazzjoni
   
               (38)
            
            
               Venus esporta lejn l-Unjoni direttament lil konsumaturi indipendenti jew permezz ta' kumpanija relatata li taġixxi bħala importatur.
            
         
               (39)
            
            
               F'każijiet fejn il-prodott ikkonċernat ġie esportat direttament lill-klijenti indipendenti fl-Unjoni, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, jiġifieri abbażi tal-prezzijiet tal-esportazzjoni effettivament imħallsa jew li jistgħu jitħallsu.
            
         
               (40)
            
            
               Meta l-bejgħ bl-esportazzjoni lejn l-Unjoni jkun sar permezz ta' kumpanija relatata li taġixxi bħala importatur, il-prezz tal-esportazzjoni ġie stabbilit f'konformità mal-Artikolu 2(9) tar-Regolament bażiku, fuq il-bażi tal-prezzijiet li bihom il-prodotti importati l-ewwel inbiegħu mill-ġdid lil xerrej indipendenti, aġġustat għall-ispejjeż kollha li saru bejn l-importazzjoni u l-bejgħ mill-ġdid, kif ukoll marġni raġonevoli għall-ispejjeż ġenerali u amministrattivi u għall-profitti. L-ispejjeż ġenerali u amministrattivi proprji tal-importatur relatat intużaw u, minħabba nuqqas ta' kredibbiltà tal-marġni tal-profitt tal-importatur relatat u fin-nuqqas tal-informazzjoni ta' profitt minn importatur mhux relatat f'din l-investigazzjoni, sar użu mir-rata ta' profitt applikata fl-investigazzjoni oriġinali, jiġifieri ta' 5 %.
            
         
               (41)
            
            
               F'dak li jikkonċerna Grag, il-bejgħ ta' esportazzjoni lejn l-Unjoni sar direttament lejn konsumaturi indipendenti, u għalhekk il-Kummissjoni stabbilixxiet il-prezz ta' esportazzjoni abbażi tal-prezzijiet li fil-fatt tħallsu jew li huma pagabbli għall-bejgħ tal-prodott ikkonċernat lill-Unjoni, f'konformità mal-Artikolu 2(8) tar-Regolament bażiku.
            
         (d)   Tqabbil
   
               (42)
            
            
               Il-Kummissjoni qabblet il-valur normali u l-prezz tal-esportazzjoni tal-applikanti fuq bażi ta' kif joħroġ mill-fabbrika.
            
         
               (43)
            
            
               Jekk kien iġġustifikat mill-ħtieġa li jiġi żgurat paragun ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku.
            
         
               (44)
            
            
               Saru aġġustamenti biex jiġu kkunsidrati l-ispejjeż relatati mat-trasport, l-ispejjeż ta' immaniġġjar, tagħbija u spejjeż anċillarji, l-ispejjeż relatati mal-importazzjoni, l-ispejjeż ta' kreditu, l-ispejjeż bankarji, u l-kummissjonijiet. Rigward Garg, il-Kummissjoni għamlet użu mill-aħjar fatti disponibbli rigward l-ammont ta' kummissjonijiet fuq l-esportazzjonijiet lejn l-Unjoni.
            
         (e)   Il-marġni ta' dumping
   
               (45)
            
            
               Għall-produtturi esportaturi, il-Kummissjoni qabblet il-valur normali medju peżat ta' kull tip ta' prodott simili mal-medja peżata tal-prezz tal-esportazzjoni tat-tip korrispondenti tal-prodott ikkonċernat, skont l-Artikolu 2(11) u (12) tar-Regolament bażiku.
            
         
               (46)
            
            
               Abbażi ta' dan, il-medja peżata tal-marġni ta' dumping ta' Venus espressa bħala perċentwal tal-prezz CIF fil-fruntiera tal-Unjoni, bid-dazju mhux imħallas, hija 9,9 % u ta' Garg 19,2 %.
            
         
               (47)
            
            
               Minħabba li l-marġni ta' dumping rivedut għal Garg huwa ogħla mill-marġni ta' dumping għall-kumpaniji l-oħra kollha li ma kkooperawx fl-investigazzjoni oriġinali, il-Kummissjoni ddeċidiet li tirrevedi wkoll il-marġni ta' dumping għall-kumpaniji l-oħra kollha li ma kkooperawx fl-investigazzjoni oriġinali għal-livell tal-marġni ta' dumping ta' Garg, li issa huwa l-ogħla fost il-kumpaniji kollha li kkooperaw.
            
         5.   MIŻURI ANTIDUMPING
   
   
               (48)
            
            
               Venus, Garg u l-industrija tal-Unjoni kienu infurmati bil-fatti essenzjali u l-kunsiderazzjonijiet li abbażi tagħhom kien hemm il-ħsieb li tiġi emendata r-rata ta' dazju applikabbli għal Venus u Garg u ngħataw l-opportunità li jikkummentaw.
            
         
               (49)
            
            
               Wara d-divulgazzjoni, wieħed mill-produtturi esportaturi kkontesta d-devjazzjoni mill-metodu ta' kalkolu applikat fl-investigazzjoni oriġinali. Il-produttur esportatur argumenta li (i) il-Kummissjoni kklassifikat mill-ġdid xi tipi tal-prodott ikkonċernat meta mqabbla mal-investigazzjoni oriġinali, li (ii) il-Kummissjoni użat metodu tal-allokazzjoni tal-ispejjeż differenti minn dak fl-investigazzjoni oriġinali, kuntrarju għall-Artikolu 11(9) tar-Regolament bażiku, u li (iii) l-esklużjoni ta' ċerti gradi ta' azzar mill-kalkolu tal-marġni ta' dumping ma kinitx ġustifikata.
            
         
               (50)
            
            
               Il-Kummissjoni ddeċidiet li taġġusta l-klassifikazzjoni ta' xi tipi tal-prodott ikkonċernat u l-prodott simili fi gruppi ta' tipi ta' prodott fit-test tal-andament ordinarju tal-kummerċ u l-finijiet ta' tqabbil fuq il-bażi tal-karatteristiċi fiżiċi ta' dawn il-prodotti. Il-karatteristiċi fiżiċi ma ġġustifikawx il-klassifikazzjoni magħmula mill-produttur esportatur innifsu. Hija l-kwistjoni ta' klassifikazzjoni preċiża tal-karatteristiċi tal-prodott ikkonċernat li tippermetti klassifikazzjoni preċiża fi ħdan it-tipi ta' prodott. Dan l-aġġustament ma jikkonċernax il-“metodoloġija” msemmija fl-Artikolu 11(9) tar-Regolament bażiku iżda d-determinazzjoni korretta tal-valur normali fuq il-bażi tal-fatti miġbura u vverifikati matul din l-investigazzjoni. Dan, għalhekk, ma jikkostitwixxix bidla fil-metodoloġija. Din it-talba, għalhekk, għandha tiġi rifjutata.
            
         
               (51)
            
            
               Fl-investigazzjoni oriġinali, il-Kummissjoni użat il-fatti disponibbli rigward id-determinazzjoni definittiva tal-ispiża tal-produzzjoni u l-kalkolu tal-marġni ta' dumping għal dan il-produttur esportatur. Il-produttur esportatur iddikjara li ċ-ċirkostanzi fir-rigward tal-elementi kostituttivi tal-kalkolu tad-dumping, jiġifieri l-ispiża tal-produzzjoni, inbidlu u li dik il-bidla kienet ta' natura dejjiema. Huwa mfakkar li fl-investigazzjoni oriġinali, il-Kummissjoni użat il-fatti disponibbli biex tiddetermina l-ispiża tal-materja prima. L-essenza tal-bidla fl-investigazzjoni attwali hija li l-Kummissjoni ddeċidiet li tuża d-dejta tal-ispejjeż għall-materja prima tal-produttur esportatur. Din mhijiex bidla fil-metodoloġija. Madankollu, anki jekk il-metodu ta' kalkolu attwali kellu jiġi kkunsidrat bħala bidla fil-metodoloġija, il-fini tal-investigazzjoni ta' rieżami attwali hija li jiġu stabbiliti sejbiet ġodda minħabba ċirkostanzi mibdula fir-rigward tal-elementi kostituttivi fil-kalkolu ta' dumping, jiġifieri l-ispiża tal-produzzjoni. Il-fatt li jiġġustifika l-bidla fil-metodoloġija kien li kieku l-talba tal-produttur esportatur innifsu fir-rigward ta' ċirkostanzi mibdula ġiet aċċettata. Il-produttur esportatur ddikjara li l-Kummissjoni missha segwiet metodu tal-allokazzjoni tal-ispejjeż tal-ipproċessar li ntuża fl-investigazzjoni oriġinali. Madankollu, dan il-metodu tal-allokazzjoni ġie applikat taħt ċirkostanzi speċifiċi ta' użu tal-fatti disponibbli għad-determinazzjoni tal-ispiża tal-produzzjoni. Fid-dawl li fl-investigazzjoni attwali il-Kummissjoni tuża d-dejta proprja tal-produttur esportatur, il-Kummissjoni setgħet tapplika metodu tal-allokazzjoni xieraq, xi ħaġa li ma kinitx possibbli fl-investigazzjoni oriġinali minħabba l-użu tal-fatti disponibbli. Barra minn hekk, il-metodoloġija proposta mill-produttur esportatur kienet stabbilita biss għall-fini ta' din l-investigazzjoni ta' antidumping, ma kinitx tirrifletti politiki ta' kontabilità użati storikament, ma setgħetx tiġi applikata għall-produzzjoni sħiħa tal-kumpanija u ma kinitx tirrifletti b'mod xieraq il-muturi tal-ispejjeż għall-produzzjoni tal-prodott ikkonċernat u l-prodott simili. Skont l-Artikolu 2(5) tar-Regolament bażiku, il-Kummissjoni ddeċidiet li tuża allokazzjoni bbażata fuq il-valur miżjud mal-ispiża tal-materja prima waqt il-proċess tal-manifatturar, li hija differenti mill-allokazzjoni fuq il-bażi tal-fatturat u tinnewtralizza l-impatt kbir li l-ispiża tal-materja prima jista' jkollha fuq il-fatturat ta' kull tip ta' prodott.
            
         
               (52)
            
            
               L-istess produttur esportatur iddikjara li l-Kummissjoni injorat b'mod inkorrett ċerti kwantitajiet ta' azzar mixtrija mill-kalkolu tal-kost tal-produzzjoni. It-tip ta' materja prima użata huwa l-kriterju tal-klassifikazzjoni tal-prodott ikkonċernat fit-test tal-andament normali tal-kummerċ u għal finijiet ta' tqabbil. Sabiex tikkalkula l-ispiża tal-materja prima għal kull tip ta' prodott mibjugħ mill-kumpanija, il-Kummissjoni żammet ir-rekords tal-ispiża li qablu mal-ispeċifikazzjonijiet mitluba mill-klassifikazzjoni tal-prodott ikkonċernat u li jistgħu jkunu konnessi b'mod dirett mal-bejgħ rapportat mill-kumpanija taħt din il-klassifikazzjoni. Ir-raggruppar tal-materja prima fuq livell differenti, kif propost mill-kumpanija, ma ġiex ikkunsidrat bħala alternattiva konsistenti u raġonevoli. Għalhekk, it-talba għandha tiġi rifjutata.
            
         
               (53)
            
            
               Il-produttur esportatur iddikkjara li l-investigazzjoni mill-ġdid ta' kontra l-assorbiment hija l-investigazzjoni li wasslet għall-obbligu attwali u skont l-Artikolu 11(9) tar-Regolament bażiku jinħtieġ li l-Kummissjoni tuża l-istess metodoloġija bħal fl-investigazzjoni mill-ġdid ta' kontra l-assorbiment. Dan kien partikolarment relatat ma' (i) il-kalkolu ta' spiża unika ta' produzzjoni għal kull tip ta' prodott ikkonċernat u l-prodott simili, irrispettivament minn jekk kienx inbigħ fis-suq domestiku jew fuq swieq tal-esportazzjoni u (ii) l-aġġustament fil-klassifikazzjoni ta' tipi ta' prodott differenti fi gruppi b'karatteristiċi simili fit-test tal-andament normali tal-kummerċ u għal finijiet ta' tqabbil, biex jiġu kkunsidrati tip ta' prodott speċifiku u l-esklużjoni ta' ċerti gruppi ta' tipi ta' prodott speċifiċi għall-kumpanija.
            
         
               (54)
            
            
               L-investigazzjoni li wasslet għall-impożizzjoni tad-dazju fil-livell attwali hija l-investigazzjoni oriġinali. L-investigazzjoni mill-ġdid ta' kontra l-assorbiment ma rrevedietx ir-rata tad-dazju għal dan il-produttur esportatur. Għalhekk, it-talba li l-Kummissjoni missha użat l-istess metodoloġija bħal dik fl-investigazzjoni mill-ġdid ta' kontra l-assorbiment, għandha tiġi rifjutata.
            
         
               (55)
            
            
               Fl-investigazzjoni oriġinali, l-ispiża tal-produzzjoni ta' dan il-produttur esportatur kienet ibbażata fuq l-ispejjeż tal-produzzjoni ta' produtturi esportaturi oħra li kkooperaw, mingħajr ma saret distinzjoni bejn il-prodotti mibjugħa domestikament u dawk mibjugħa fis-swieq tal-esportazzjoni. It-talba li l-Kummissjoni użat metodu differenti fl-investigazzjoni oriġinali billi kkalkolat spiża ta' produzzjoni unika għal kull tip ta' prodott, irrispettivament minn jekk inbigħx fuq is-suq domestiku jew is-swieq tal-esportazzjoni, hija għalhekk mingħajr bażi u t-talba għandha tiġi rifjutata.
            
         
               (56)
            
            
               Rigward l-aġġustament fil-gruppi ta' tipi ta' prodotti użati fit-test tal-andament normali tal-kummerċ u għall-finijiet ta' tqabbil, il-Kummissjoni ddeċidiet li tiddefinixxi b'mod aktar preċiż il-kamp ta' applikazzjoni tat-tip ta' prodott fuq il-bażi tal-karatteristiċi fiżiċi tiegħu. Il-produttur esportatur spjega waqt iż-żjara ta' verifika li dan it-tip inbigħ f'suq niċċa u kellu spiża komparabbli ta' produzzjoni bħal prodotti oħra fl-istess grupp ta' tipi ta' prodott, iżda prezzijiet materjalment ogħla. Il-Kummissjoni kkonkludiet li l-prezzijiet u l-komparabilità tal-prezzijiet ġew affettwati u li kien ġustifikat aġġustament għall-karatteristiċi fiżiċi skont l-Artikolu 2(10)(a) tar-Regolament bażiku. Hija l-kwistjoni tal-klassifikazzjoni preċiża tal-karatteristiċi tal-prodott ikkonċernat li tippermetti l-klassifikazzjoni preċiża fit-tipi ta' prodotti u tqabbil preċiż. Dan l-aġġustament, għalhekk, ma jikkostitwixxix bidla fil-metodoloġija u għalhekk din it-talba għandha tiġi rifjutata.
            
         
               (57)
            
            
               Wara d-divulgazzjoni, il-produttur esportatur talab korrezzjoni 'l fuq tal-prezz tal-esportazzjoni fir-rigward tal-krediti relatati mal-Iskema ta' Rifużjoni tad-Dazju u l-Iskema ta' Fokus fuq is-Suq u allowance għal spejjeż tal-kreditu meta jinħadem il-valur normali. Madankollu, skont l-Artikolu 2(10)(b) tar-Regolament bażiku, aġġustament tal-ħlasijiet tal-importazzjoni jista' jiġi applikat, jekk ġustifikat, biss għall-valur normali u mhux għall-prezz ta' esportazzjoni. Fir-rigward tat-talba għal aġġustament tal-ispiża tal-kreditu fil-valur normali maħdum, jiġi nnutat li tali aġġustament huwa pprovdut biss taħt l-Artikolu 2(10)(g) tar-Regolament bażiku meta l-valur normali jkun iddeterminat fuq il-bażi tal-prezzijiet mitluba u mhux meta, fin-nuqqas ta' prezzijiet bħal dawn, jinħadem il-valur normali. Konsegwentement, iż-żewġ talbiet għandhom jiġu rifjutati.
            
         
               (58)
            
            
               Il-Kummissjoni aċċettat it-talbiet ta' dan il-produttur tal-esportazzjoni rigward l-esklużjoni ta' ċerti gruppi ta' tipi ta' prodott speċifiċi tal-kumpanija u xi żbalji klerikali rigward ir-rapportar doppju tal-allowance, l-aġġustament ta' stokk u l-koeffiċjent tal-kontribuzzjoni tal-ispejjeż tal-ipproċessar. L-aċċettazzjoni ta' dawn it-talbiet wasslet għal żieda fil-marġni ta' dumping ta' dan il-produttur esportatur.
            
         
               (59)
            
            
               Wara d-divulgazzjoni, Eurofer affermat li d-dettalji disponibbli fil-verżjoni mhux kunfidenzjali tal-fajl kienu limitati wisq biex jipprovdu kummenti sinifikanti dwar l-inkjesta, iżda minkejja dan hija approvat il-konklużjonijiet tal-Kummissjoni.
            
         
               (60)
            
            
               Skont l-Artikolu 19(1) tar-Regolament bażiku, l-informazzjoni li hija ta' xorta kunfidenzjali jew li hija mogħtija fuq bażi kunfidenzjali minn partijiet għall-investigazzjoni għandha tiġi ttrattata bħala tali. Peress li l-produtturi esportaturi pprovdew sommarji mhux kunfidenzjali tal-informazzjoni kunfidenzjali li jippermetti li s-sustanza tal-informazzjoni ppreżentata b'mod kunfidenzjali tinftiehem b'mod raġonevoli, il-Kummissjoni rrifjutat din it-talba.
            
         
               (61)
            
            
               Il-marġni ta' dumping u r-rata ta' dazju riveduti ġew divulgati lill-partijiet ikkonċernati. Wara d-divulgazzjoni finali addizzjonali, iż-żewġ produtturi esportaturi tennew il-kummenti preċedenti tagħhom.
            
         
               (62)
            
            
               Wara l-investigazzjoni ta' rieżami, ir-rati ta' dazju antidumping rivedut li jkunu applikabbli għall-importazzjonijiet tal-prodott ikkonċernat manifatturat minn Venus jammontaw għal 6,9 % (jiġifieri l-marġni ta' dumping ta' 9,9 % mingħajr id-dazju kompensatorju ta' 3 %).
            
         
               (63)
            
            
               Ir-rata ta' dazju antidumping rivedut li tkun applikabbli għal importazzjonijiet tal-prodott ikkonċernat manifatturat minn Garg tammonta għal 10,3 % (jiġifieri l-marġni ta'dumping ta' 13,7 % mingħajr id-dazju kompensatorju ta' 3,4 %).
            
         
               (64)
            
            
               Peress li l-marġni ta' dumping rivedut għal Garg wara d-divulgazzjoni finali mhuwiex aktar għoli mill-marġni ta' dumping għall-kumpaniji l-oħrajn li ma kkooperawx fl-investigazzjoni oriġinali, ma jenħtieġx li l-marġni ta' dumping u r-rata ta' dazju għall-kumpaniji l-oħra kollha li ma jikkooperawx fl-investigazzjoni oriġinali jiġu riveduti kif stipulat fil-premessa (47) aktar 'il fuq.
            
         
               (65)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat stabbilit bl-Artikolu 15(1) tar-Regolament (UE) 2016/1036.
            
         ADOTTAT DAN IR-REGOLAMENT:
   Artikolu 1
   It-tabella stabbilita fl-Artikolu 1(2) tar-Regolament ta' Implimentazzjoni (UE) Nru 1106/2013, kif emendata l-aħħar mir-Regolament ta' Implimentazzjoni (UE) 2015/1483, għandha tiġi sostitwita mit-tabella li ġejja:
   
               Il-kumpanija
            
            
               Dazju (%)
            
            
               Kodiċi TARIC addizzjonali
            
         
               Garg Inox, Bahadurgarh, Haryana u Pune, Maharashtra
            
            
               10,3
            
            
               B931 
            
         
               KEI Industries Ltd, New Delhi
            
            
               7,7
            
            
               B925 
            
         
               Macro Bars and Wires, Mumbai, Maharashtra
            
            
               0,0
            
            
               B932 
            
         
               Nevatia Steel & Alloys, Mumbai, Maharashtra
            
            
               0,7
            
            
               B933 
            
         
               Raajratna Metal Industries, Ahmedabad, Gujarat
            
            
               12,5
            
            
               B775 
            
         
               Venus Wire Industries Pvt. Ltd, Mumbai, Maharashtra
            
            
               6,9
            
            
               B776 
            
         
               Precision Metals, Mumbai, Maharashtra;
            
            
               6,9
            
            
               B777 
            
         
               Hindustan Inox Ltd., Mumbai, Maharashtra
            
            
               6,9
            
            
               B778 
            
         
               Sieves Manufacturer India Pvt. Ltd, Mumbai, Maharashtra
            
            
               6,9
            
            
               B779 
            
         
               Viraj Profiles Limited, Palghar, Maharashtra and Mumbai, Maharashtra
            
            
               6,8
            
            
               B780 
            
         
               Il-kumpaniji elenkati fl-Anness
            
            
               8,4
            
            
               Ara l-Anness
            
         
               Il-kumpaniji l-oħra kollha, minbarra l-kumpaniji inklużi fil-kampjun tal-investigazzjoni inizjali u kumpaniji mhux inklużi fil-kampjun li jikkooperaw magħhom
            
            
               16,2
            
            
               B999 
            
         Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Frar 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 30.6.2016, p. 21.
   
      (2)  Ir-Regolament ta' Implimentazzjoni tal-Kunsill (UE) Nru 861/2013 tat-2 ta' Settembru 2013 li jimponi dazju kompensatorju definittiv u li jiġbor b'mod definittiv id-dazju proviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU L 240,7.9.2013, p. 1).
   
      (3)  Ir-Regolament ta' Implimentazzjoni tal-Kunsill (UE) Nru 1106/2013 tal-5 ta' Novembru 2013 li jimponi dazju antidumping definittiv u li jiġbor b'mod definittiv id-dazju proviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU L 298, 8.11.2013, p. 1).
   
      (4)  Ir-Regolament ta' Implimentazzjoni tal-Kummissjoni (UE) 2015/1483 tal-1 ta' Settembru 2015 li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u li jiġbor b'mod definittiv id-dazju proviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara investigazzjoni mill-ġdid ta' assorbiment skont l-Artikolu 12 tar-Regolament tal-Kunsill (KE) Nru 1225/2009 (ĠU L 228, 2.9.2015, p. 1).
   
      (5)  Ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU L 343, 22.12.2009, p. 51). Dan ir-Regolament ġie revokat bir-Regolament bażiku.
   
      (6)  ĠU C 411, 11.12.2015, p. 4.
   
      ANNESS
      
         Produtturi esportaturi Indjani li kkooperaw li mhumiex parti mill-kampjun
      
      
                  Isem il-kumpanija
               
               
                  Belt
               
               
                  Kodiċi TARIC addizzjonali
               
            
                  Amar Precision Wire Products Pvt. Ltd
               
               
                  Satara, Maharashtra
               
               
                  B121 
               
            
                  Bekaert Mukand Wire Industries
               
               
                  Lonand, Tal. Khandala, Satara District, Maharastra
               
               
                  C189 
               
            
                  Bhansali Bright Bars Pvt. Ltd
               
               
                  Mumbai, Maharashtra
               
               
                  C190 
               
            
                  Bhansali Stainless Wire
               
               
                  Mumbai, Maharashtra
               
               
                  C191 
               
            
                  Chandan Steel
               
               
                  Mumbai, Maharashtra
               
               
                  C192 
               
            
                  Drawmet Wires
               
               
                  Bhiwadi, Rajastan
               
               
                  C193 
               
            
                  Jyoti Steel Industries Ltd
               
               
                  Mumbai, Maharashtra
               
               
                  C194 
               
            
                  Mukand Ltd
               
               
                  Thane
               
               
                  C195 
               
            
                  Panchmahal Steel Ltd
               
               
                  Dist. Panchmahals, Gujarat
               
               
                  C196 
               
            
                  Superon Schweisstechnik India Ltd
               
               
                  Gurgaon, Haryana
               
               
                  B997